Diari Oficial de la Generalitat Valenciana


Sumari del DOGV 3896, del 13-12-2000 (2000/10391)

RESOLUCIÓ de 7 de desembre de 2000, de la Conselleria d'Economia, Hisenda i Ocupació, per la qual s'estableixen els Serveis Essencials Mínims, amb ocasió de la vaga convocada en l'àmbit de l'administració autonòmica valenciana.
-----------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/res/2000/12/07/(1)/dof/vci/html**

### Dades del document

Número de DOGV
:   3896

Data del DOGV
:   13-12-2000

Secció del DOGV
:   I. DISPOSICIONS GENERALS

Número del document
:   2000/10777


Data del document
:   07-12-2000

Organisme emissor
:   Conselleria d'Economia, Hisenda i Ocupació

Tipus de document
:   Resolució

Descriptors 

:   * vaga
    * legislació
    * dret de vaga

RESOLUCIÓ de 7 de desembre de 2000, de la Conselleria d'Economia, Hisenda i Ocupació, per la qual s'estableixen els Serveis Essencials Mínims, amb ocasió de la vaga convocada en l'àmbit de l'administració autonòmica valenciana. [2000/10598]
  
La Confederació Sindical de Comissions Obreres, la Unió General de Treballadors i la Confederació de Sindicats Independents i Sindical de Funcionaris han convocat en l'àmbit autonòmic una vaga en els distints organismes i entitats dependents de l'administració autonòmica, que afectarà totes les activitats funcionarials exercides pels empleats públics, des de les 22 hores del dia 13 fins a les 8 hores del dia 15, ambdós del present mes de desembre.
  
El dret a la vaga dels empleats públics, per a la defensa dels seus interessos, és un dret fonamental reconegut en l'article 28.2 de la Constitució Espanyola, l'exercici del qual està condicionat a l'establiment de les garanties necessàries per a assegurar el manteniment dels serveis essencials de la Comunitat. A aquests efectes, el Tribunal Constitucional ha definit l'essencialitat dels serveis en relació amb els béns o interessos satisfets, entenent per això, els drets fonamentals, les llibertats públiques i els béns constitucionalment protegits.
  
La determinació en concret de quines activitats o serveis públics han de considerar-se essencials per a la comunitat, a l'efecte de limitar-hi l'exercici de la vaga, és competència, d'acord amb l'article 10.2 del Reial Decret Llei 17/1977, de 4 de març, de l'autoritat governativa, que en el present cas, i quant als serveis o activitats que es despleguen o exercisquen en l'àmbit de la Comunitat Valenciana i aquesta haja assumit competències respecte a aquests, correspon al Consell de la Generalitat Valenciana i, per delegació, a la Conselleria d'Economia, Hisenda i Ocupació.
  
En haver-se de conjugar l'atenció dels serveis públics amb l'exercici del dret de vaga, limitant aquest en la justa i estricta mesura per al manteniment dels serveis essencials de la comunitat s'ha consultat tant el comité de vaga com les distintes conselleries afectades respecte a la concreció dels serveis essencials que cal fixar amb ocasió de la vaga plantejada, i s'ha arribat a acord en la reunió realitzada davant l'administració en data 7 del corrent.
  
Vist que la competència per a establir les mesures necessàries per al funcionament dels serveis públics prevista en l'article 10.2 del RD Llei 17/1977, de 4 de març, sobre relacions de treball, correspon al Consell de la Generalitat Valenciana, i per delegació, a la Conselleria d'Economia, Hisenda i Ocupació, en virtut del que disposa el R. D. 4.105/1982 de 29 de desembre, el D. 7/2000 de 22 de maig, del president de la Generalitat Valenciana sobre assignació de competències, i el D. 84/2000 de 6 de juny, del Govern Valencià, pel qual s'aprova el Reglament Orgànic i Funcional de la Conselleria d'Economia, Hisenda i Ocupació, i d'acord amb el que estableix l'article 28.2 de la Constitució Espanyola i del que preveu l'Estatut d'Autonomia de la Comunitat Valenciana, aprovat per Llei Orgànica 5/1982 d'1 de juliol i altres disposicions concordants, resolc
  
Primer
  
Els serveis mínims essencials que s'estableixen en la present resolució amb ocasió de la vaga anunciada des de les 22 hores del dia 13 de desembre fins a les 8 hores del dia 15 de desembre de 2000, afectaran aquells serveis o activitats que es despleguen o s'exercisquen íntegrament dins de l'àmbit territorial de la Comunitat Valenciana en els quals la Generalitat Valenciana ha assumit competències.
  
En aquells àmbits o sectors en què la jornada de treball es preste en torn de nit i aquest comence abans de les 22 hores, l'inici de la vaga coincidirà amb la jornada laboral del torn esmentat.
  
Segon
  
Els serveis que s'hauran de prestar durant la vaga convocada mentre dure la situació de vaga, són els següents:
  
I. Administració pública de la Generalitat Valenciana
  
Un funcionari o empleat públic per a atendre cadascun dels serveis de registre, informació, atenció directa al públic i atenció telefònica en les unitats administratives que tinguen aquests serveis.
  
II. En el Sector Públic d'Educació dependent de la Generalitat Valenciana
  
1. En tots els centres d'ensenyament dependents de la Generalitat Valenciana prestaran serveis mínims, el director del centre en funcions directives, a exclusió de les activitats lectives. En cas de vacant o absència justificada del director, els serveis mínims els prestaran el vicedirector, el cap d'estudis o el secretari, per aquest ordre.
  
En els centres en els quals s'impartisca més d'un torn d'ensenyament, podrà ser rellevat el càrrec directiu que preste el servei per un altre membre de l'equip directiu en l'ordre abans indicat.
  
No obstant això, si algun membre de l'equip directiu no participa en la vaga, els serveis mínims seran prestats atenent l'ordre abans indicat.
  
2. En els centres d'ensenyament que tinguen internat, a més dels serveis establits en l'apartat anterior, es prestaran els serveis propis dels dies festius.
  
III. En la Sanitat Pública
  
1r. Hospitals: es prestaran com a mínims els serveis propis dels diumenges en els serveis hospitalaris següents:
  
Sales d'hospitalització.
  
Serveis centrals urgents.
  
Quiròfans d'urgències.
  
Portes d'urgència.
  
Cuines.
  
Manteniment.
  
Centraleta de telèfons.
  
Diàlisi, (els corresponents a la jornada habitual).
  
Radioteràpia, (els corresponents a la jornada habitual).
  
Oncologia, (els corresponents a la jornada habitual).
  
Programa de trasplantaments.
  
UCI i Reanimació
  
2n. Serveis Ordinaris d'Urgències i Serves Especials d'Urgències:
  
Es prestaran com a mínims els serveis propis dels dissabtes (de cinc de la vesprada a les nou del matí).
  
3r. Centres de Salut i Centres d'Especialitats:
  
Es prestaran com a mínims els serveis propis d'un dissabte, encaminats a atendre l'assistència sanitària urgent.
  
4t. Assistència Pública Domiciliària:
  
Es prestaran com a mínims els serveis propis dels diumenges.
  
5é. Serveis d'Epidemiologia:
  
Prestarà serveis mínims un facultatiu en cada província.
  
6é. Centres de Transfusions:
  
En els Centres de Transfusions de la Generalitat Valenciana, es prestaran els serveis corresponents als diumenges.
  
7é. Serveis Veterinaris:
  
Prestaran serveis mínims els coordinadors veterinaris d'àrea.
  
En els escorxadors que tinguen assignada la inspecció veterinària a temps complet, romandrà un inspector veterinari.
  
IV. Serveis Socials (centres assistencials d'atenció de 24 hores en règim d'internat)
  
Es prestaran com a mínims els serveis propis d'un diumenge.
  
V. Protecció Civil
  
En el Centre de Coordinació d'Emergències de l'Eliana prestaran serveis mínims, un tècnic de protecció civil i un operador de comunicacions.
  
VI. Administració de Justícia
  
1. El 30% del total de funcionaris dels cossos d'oficials, auxiliars i agents de l'administració de Justícia que presten serveis en cadascun dels òrgans següents:
  
- Tribunal Superior de Justícia de la Comunitat Valenciana.
  
- Audiències Provincials d'Alacant, Castelló i València.
  
2. Un oficial, un auxiliar i un agent de l'administració de Justícia per a cadascun dels jutjats de primera instància, d'instrucció, de primera instància i instrucció, dels jutjats penals, dels jutjats socials, dels jutjats contenciosos administratius, dels jutjats de menors, dels jutjats de vigilància penitenciària, de les fiscalies i dels instituts de medicina legal, llevat d'aquells jutjats d'instrucció que actuen de guàrdia, que hauran de comptar amb tota la seua dotació de personal, inclòs el metge forense.
  
3. Un oficial o auxiliar de l'administració de Justícia per a cadascun dels deganats.
  
4. Un oficial per cada servei comú de notificacions i embargaments.
  
5. Un oficial, un auxiliar o un agent per a cadascun dels jutjats de pau de poblacions amb més de 7.000 habitants.
  
6. Un metge forense per a cadascun dels instituts de medicina legal.
  
Tercer
  
El que disposa l'apartat segon d'aquesta resolució no suposarà cap limitació dels drets que la normativa reguladora de la vaga reconega al personal en aquesta situació no empleat en la cobertura dels serveis essencials mínims establits, ni tampoc afectarà la tramitació i els efectes de les peticions que motiven la vaga.
  
Quart
  
La present resolució entrarà en vigor en el mateix dia de la notificació a les parts.
  
S'adverteix amb la notificació a les parts de la present resolució, que aquesta és definitiva en via administrativa i contra ella es podrà interposar recurs contenciós administratiu davant del Tribunal Superior de Justícia de la Comunitat Valenciana, en el termini dels 10 dies següents a la notificació, d'acord amb el que disposen els articles 114 i següents de la Llei 29/1998, de 13 de juliol reguladora de la Jurisdicció Contenciosa Administrativa (BOE 167 de 14 de juliol de 1998), que estableixen el procediment per a la Protecció Jurisdiccional dels Drets Fonamentals de la Persona, tot això sense perjudici que es puga interposar qualsevol altre que s'estime procedent.


Còpia Permalink ELI